เงินบาทเปิดตลาด 30.15-20 บาท
ธนาคารกรุงเทพ รายงาน เงินบาทเปิด 30.15/20 คาดวันนี้แกว่งแคบช่วงท้ายปี-ธุรกรรมเบาบาง
28 ธ.ค. 2553

ธนาคารกรุงเทพ รายงาน เงินบาทเปิด 30.15/20 คาดวันนี้แกว่งแคบช่วงท้ายปี-ธุรกรรมเบาบาง
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.15/20 บาท/ดอลลาร์ ปรับตัวแข็งค่าขึ้นเล็กน้อยจากเย็นวานนี้ที่ปิดตลาดที่ระดับ 30.17/19 บาท/ดอลลาร์ 
วันนี้คาดว่าเงินบาทจะนิ่งๆ แกว่งตัวในกรอบแคบ เพราะเป็นช่วงท้ายปี ไม่ค่อยมีธุรกรรมมากนัก ขณะที่ปัจจัยในประเทศเองไม่ได้มีเรื่องไหนเด่นหรือมีผลต่อการเคลื่อนไหวของค่าเงินบาท ส่วนปัจจัยต่างประเทศยังนิ่งเช่นกัน เพราะตลาดต่างประเทศหยุดต่อเนื่องจากวันคริสมาสต์ 
"วันนี้บาทน่าจะนิ่งๆ ปัจจัยในประเทศและต่างประเทศไม่ค่อยมีผลอะไร เป็นเพราะช่วงปลายปี ตลาดต่างประเทศก็เริ่มหยุดต่อเนื่อง" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 82.80/87 เยน/ดอลลาร์ ส่วนเงินยูโรอยู่ที่ระดับ 1.3170/3175 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.15-30.20 บาท/ดอลลาร์